  Григорий Фомин Майя Бывальцева Удмуртиысь кивалтэт элькунын тылпулэсь утиськонъя нимысьтыз режим юнматон сярысь пуктэт кутӥз. Со 5-тӥ куартолэзе кужымаз пыроз но 30-тӥ инвожоозь ужалоз. Ужкагаз улосвыл тӧрлыкъёслэн нимлыко сайтазы поттэмын. Та вакытэ нюлэсъёс вӧзысь музъемъёс вылын, нимысьтыз утиськись интыосын тылскыны, жуг-жагез, улвайёсты, кӧс турынэз но куаръёсты сутыны, усьтэм тыл вылын сиён пӧраны уг яра. Муниципал кылдытэтъёс ву нуллон но инженер техника борды водительёсты юнматыны но уен-нуналэн дужурство радъяны, гуртъёс, нюлэсъёс котыр музъемез гырыны, ву басьтон интыос доры сюресъёсты тупатъяны, калык пӧлын валэктон уж нуыны кулэ. Ватсалом, Россиысь МЧС-лэн элькунъя валтӥсь управлениез ивортэмъя, берло куинь нуналскын Удмуртиын кӧс турын сутскон 10 учыръёсты пусйизы ни. Тодэ вайытом, 22-тӥ оштолэзьысен Удмуртиысь нюлэсъёсын тылпу потонлы кышктылыко вакыт кутскиз. Со нуналысен ик Ижкарысь нюлэсъёсын тылпулэсь утиськонъя нимысьтыз режим юнматӥзы.  Тегъёс: Удмуртия Ижкар тылпу кышкыттэмлык  